འདིར་གཞུང་དེའི་ངོ་བོ་མདོར་བསྡུས་ཤིག་འབྲི་བ་ལ།སྤྱིར་བཀས་བཅད་ཀྱི་ཡིག་ཆའི་སྐོར་ལ་ལོ་ཆེན་བེ་རོ་ཙ་ནས་ཕྱོགས་བསྡུ་བྱས་པའི་མིང་དོན་བརྡ་སྤྲོད་རྣམ་ལྔ་ཞེས་པ་ཞིག་ཡོད་པར་བཤད་ཀྱང་།ཁྲི་རལ་སྐབས་བྱེ་བྲག་རྟོག་བྱེད་ཆེ་འབྲིང་ཆུང་གསུམ་གྱི་འབྲིང་བར་གྲགས་པའི་སྒྲ་སྦྱོར་བམ་གཉིས་ཀྱང་ཆེས་སྔ་ཤོས་ཀྱི་ཡིག་བསྒྱུར་གཞུང་ལུགས་ཤིག་ཡིན་ཏེ།འདི་ལ་བམ་པོ་གཉིས་ཡོད་ཅིང་སྒྲ་བསྒྱུར་རམ་ཡིག་བསྒྱུར་ཐད་ཀྱི་ཚད་དཔེར་འོས་པའི་གཞུང་ལུགས་ཤིག་ཡིན་པས་སྒྲ་སྦྱོར་བམ་གཉིས་སུ་མིང་བཏགས་པའོ།།དེ་ཡང་བོད་ཀྱི་ལོ་རྒྱུས་ཐོག་བཀས་བཅད་རིམ་པ་གསུམ་བྱས་མྱོང་བ་ལས།ཆོས་རྒྱལ་སྲོང་བཙན་སྒམ་པོའི་སྐབས་ནས་བཟུང་རྒྱ་གཞུང་མང་བོ་བོད་སྐད་དུ་བསྒྱུར་བའི་ཉམས་མྱོང་རྣམས་གཞིར་བྱས་ཐོག་ལེགས་ཉེས་ཀྱི་ཆ་ལ་བླང་དོར་ཞིབ་མོས་ཆོས་རྒྱལ་ཁྲི་སྲོང་ལྡེ་བཙན་སྐབས་སྐད་གསར་བཅད་དང་བོ་བྱས་ཀྱང་།ད་དུང་ནོར་འཁྲུལ་དང་མ་དག་པའི་ཆ་སོགས་མང་དུ་བྱུང་བས་མངའ་བདག་ཁྲི་རལ་སྐབས་སྐད་གསར་བཅད་གཉིས་པ་བྱས་ཚུལ་ནི་གོང་དུ་བཤད་པ་ལྟར་ལགས་སོ།།